ועדת הכנסת, כנסת 20, פרוטוקול מספר 234, 2017-03-21 10:00

יואב קיש: נתחיל, תיכף תצטרף אלינו ארבל, היועצת המשפטית של הוועדה.

יואב קיש: אזכיר קצת את השתלשלות הדברים.

יואב קיש: היה חשש להדלפה חמורה מוועדת החוץ והביטחון.

יואב קיש: אני לא רוצה להיכנס לפרטים הספציפיים של מה שהיה אז, אבל מה שכן ראינו אז בעקבות האירוע, שהכנסת, לתפיסתי לפחות הסובייקטיבית, לא יודעת לטפל בהימצאות חומרים סודיים ביותר אצל חברי הכנסת.

יואב קיש: ואת זה התחלנו להציף, ועשינו פה דיון אחד או שניים, אני כבר לא זוכר כמה היו.

<אתי בן יוסף: אחד.

יואב קיש: אחד.

יואב קיש: אז היו לי הרבה שיחות עם גריף מחוץ לדיונים, באמת איך אנחנו ככנסת צריכים להתמודד עם הנושא של מידע מסווג בוועדות השונות.

יואב קיש: דרך אגב, לא רק בוועדת החוץ והביטחון, אלא גם ועדות אחרות עוסקות בנושאים מסווגים.

יואב קיש: ולכן זה נכון שמטבע הדברים ועדת החוץ והביטחון היא הכי רגישה לנושא, אבל כלל הכנסת יכולה לפגוש את הנושא הזה בהרבה מקומות אחרים בכנסת.

יואב קיש: מה שביקשתי מקצין הכנסת, ידידי יוסי גריף, לעשות רגע בדיקה, יחד עם הממ"מ, איך זה מתנהל במקומות אחרים, מה הדברים שאנחנו יכולים להפיק לקחים משם, ובאמת לבוא עם איזשהן המלצות לוועדה.

יואב קיש: הממ"מ הגישו ביולי 16', זה אומר שהדיון הראשון היה לפני – מתי?

<אתי בן יוסף: ב-26 בדצמבר קבענו.

<שירלי אברמי: נכון, בדקנו בדצמבר, הדברים עמדו בעינם.

יואב קיש: כן.

יואב קיש: בקיצור, אז מה שאני מבקש זה ככה: ראשית, לפני שנתחיל את הדיון עם הממ"מ ועם גריף, ויש פה גם את מנהל ועדת החוץ והביטחון לטקו, שאולי ירצה להגיד את דבריו.

יואב קיש: קודם כול, איילת, אם את רוצה להתייחס למשהו לפני כן.

איילת נחמיאס ורבין: אקשיב לאנשי המקצוע.

יואב קיש: מאה אחוז.

יואב קיש: אז אני מציע ככה: נתחיל עם הממ"מ בקצרה, אחרי זה, לטקו, אתה תגיד דברים שחשובים לך, ואז נשמע את גריף, ומשם נמשיך.

יואב קיש: בבקשה.

<שירלי אברמי: אדוני היושב-ראש, בוקר טוב, שירלי אברמי, מנהלת מרכז המחקר והמידע.

<שירלי אברמי: הכנו לבקשתו של קצין הכנסת מסמך סקירה קצרה לגבי שמירה על מידע מסווג שנמצא בידי חברי פרלמנט, כשלבקשתו של הקצין בדקנו את הנעשה בארבעה פרלמנטים: בארצות-הברית, בריטניה, צרפת וקנדה.

<שירלי אברמי: אז כפי שאמרתי, לבקשתו של קצין הכנסת, עשינו סקירה משווה לגבי צעדים לשמירה על מידע מסווג שנמצא בידי חברי פרלמנט.

<שירלי אברמי: ולבקשתו בדקנו את הנעשה בפרלמנטים בארבעה מדינות, סקירה שנעשתה על-ידי שרה צוובנר ממרכז המחקר והמידע, ראש תחום המחקר הבין פרלמנטרי.

<שירלי אברמי: לבקשתך, היושב-ראש, אציג רק בקצרה, הצגנו את זה גם בדיון הקודם, למיטב זכרוני.

<שירלי אברמי: באופן כללי יש הבחנה בפרלמנטים שנבדקו בין כלל חברי הפרלמנט לבין חברי פרלמנט שחברים בוועדות שמטפלות בנושאים ביטחוניים ורגישים.

<שירלי אברמי: למשל, לעניין כלל חברי הפרלמנט, בארצות-הברית כל חברי הקונגרס חייבים לחתום על הצהרת סודיות.

<שירלי אברמי: בבריטניה, הדלפת מידע על-ידי כל חברי הפרלמנט, מידע מסווג, היא עבירה על חוק הסודות הרשמיים.

יואב קיש: טוב, זה גם פה.

יואב קיש: הבעיה זה שלא יודעים איך לאכוף את זה.

<שירלי אברמי: נכון.

<שירלי אברמי: ולעניין חברי פרלמנט שחברים בוועדות רגישות, כפי שזה נקרא, אז בארצות-הברית חברי הוועדה – מדובר על ועדת המודיעין בסנאט ובית הנבחרים – חייבים להצהיר בכתב על שמירת המידע.

<שירלי אברמי: בבריטניה למשל חברי הוועדה כפופים לחוק הסודות הרשמיים, שזה ככל חבר אחר בקהיליית המודיעין.

<שירלי אברמי: ועוד צעד מעניין שמצאנו בארצות-הברית זה יצירת קבוצה בקונגרס שיש לה נגישות למידע סודי ביותר.

<שירלי אברמי: יש Gang of Eight – קבוצת השמונה.

<שירלי אברמי: ויש עוד קבוצה אפילו יותר קטנה, Gang of Four – קבוצת הארבעה, שהיא יושב-ראש וחבר האופוזיציה של ועדות המודיעין בבית הנבחרים ובסנאט.

<שירלי אברמי: זה גוף לא סטטוטורי, מטרתו לקבל דיווח על פעילות מודיעינית רגישה, אשר היחשפותה עלולה לגלות שיטות או מקורות מידע מודיעיני.

<שירלי אברמי: ועליהם חל איסור אפילו להעביר לשאר חברי ועדת המודיעין.

<שירלי אברמי: זאת אומרת, הם קבוצה, שכפי שאמרתי, יש לה נגישות למידע סודי ביותר.

<שירלי אברמי: עוד דבר שמצאנו בארצות-הברית זה שוועדת האתיקה של כל אחד משני הבתים רשאית לפתוח בחקירה כאשר יש חשד להדלפה.

יואב קיש: עוד פעם, מי רשאית?

<שירלי אברמי: ועדת האתיקה בארצות-הברית רשאית לפתוח בחקירה.

יואב קיש: מה קורה היום אצלנו בוועדת האתיקה?

<ארבל אסטרחן: ועדת האתיקה היא לא גוף חוקר.

<ארבל אסטרחן: היא גם לא גוף בעיקרון יוזם, למרות שהיא יכולה.

<ארבל אסטרחן: היא יכולה ליזום - - -

איילת נחמיאס ורבין: ועדת האתיקה באופן - - - היא רק ועדה מגיבה?

<ארבל אסטרחן: היא מקבלת קובלנות ודנה בהן.

<ארבל אסטרחן: בעניינים עקרוניים היא גם דנה, כן מקיימת דיונים בנושאים עקרוניים.

איילת נחמיאס ורבין: כן, אבל זה לא יהיה פרסונלי.

<ארבל אסטרחן: היא בדרך כלל לא פותחת בהליך נגד חבר כנסת מסוים.

<ארבל אסטרחן: היא יכולה.

יואב קיש: טוב.

יואב קיש: בבקשה.

<שירלי אברמי: והמשך לגבי כוחה של ועדת האתיקה, מה שמעניין בקונגרס, שיש בכוחה להפעיל סנקציות, בין השאר ביטול חברות בוועדה וגם הרחקה מבית הנבחרים, כאשר מדובר על ועדת האתיקה של בית הנבחרים.

יואב קיש: טוב, בוא לא ניכנס לזה.

<שירלי אברמי: צעדים נוספים שננקטים זה הדרכה והכשרה בנוגע לשימוש במידע מסווג, וכמו שאמרתי, החתמה של חברי הפרלמנט על הצהרות סודיות שונות.

<שירלי אברמי: דבר אחרון שאני רוצה לציין, שבחלק מהפרלמנטים שבדקנו הכללים האלה חלים על חברי הפרלמנטים לכל ימי חייהם, גם אחרי שהם מפסיקים לכהן.

<שירלי אברמי: וגם זה חשוב, נראה לי, לציין.

יואב קיש: תודה.

יואב קיש: לטקו, בבקשה.

<שמואל לטקו: אסיים רגע בסיפה, כי העליתי את זה גם בדיון הקודם, זה לא הנושא המרכזי, אבל דיברתי אתך על הנושא של החכ"לים.

<שמואל לטקו: גם על זה צריך לדבר.

<שמואל לטקו: היום המצב פה, לפי מה שאני מבין, בכנסת, הוא שברגע שחבר כנסת היה חבר בוועדות הרגישות ביותר, המסווגות ביותר, מחר הפסיק להיות חבר כנסת, לא חל עליו כלום.

<ארבל אסטרחן: חוק העונשין חל עליו.

<ארבל אסטרחן: זה עבירה פלילית - - -

יואב קיש: ברור שחל עליו.

יואב קיש: הוא לא יכול להוציא מידע סודי ביותר.

<שמואל לטקו: לא, אז לא הסברתי - - -

יואב קיש: אז לא הסברת את עצמך.

<שמואל לטקו: לא, לא סיימתי, ברשותך.

יואב קיש: אוקיי.

<שמואל לטקו: חבר כנסת הפסיק להיות חבר כנסת, כמובן שהוא לא יכול לפרסם את הדברים, לא לזה התכוונתי.

<שמואל לטקו: הוא יכול לצורך העניין לנסוע עכשיו לשנה ל-Trek במרוקו בעצמו, לבד.

<שמואל לטקו: עבדך הנאמן, כשיפסיק להיות עובד כנסת, עם הסודות שאני יודע, לא יכול לנסוע ל-Trek לבד בגלל סיבות ביטחוניות, שיחטפו אותי, שינסו להוציא ממני מידע וכו' וכו' במרוקו.

<שמואל לטקו: אני בא וטוען, אני חושב, שברגע שחבר כנסת הפסיק להיות חבר כנסת, ותיכף נדון על זה, חסינות וכו' - - -

יואב קיש: איזה עוד מגבלות רלוונטיות חוץ מנסיעה למדינות מסוימות?

<שמואל לטקו: בעיקר זה נסיעה למדינות, אבל מה שהמערכת מחליטה.

יואב קיש: אני שואל את זה בכוונה.

יואב קיש: אם רוצים להיכנס לחכ"לים, אז בוא נבין איפה הבעיה בחכ"לים.

יואב קיש: מבחינת שמירה על סודיות המידע הם עדיין מחויבים.

יואב קיש: אין פה שינוי בין זה שהוא ח"כ לחכ"ל – הוא נחשף למידע, הוא מחויב לשמור עליו בתור סודי ביותר.

יואב קיש: אתה טוען שיש נושא נוסף שלא מקפידים עליו.

יואב קיש: דרך אגב, בתור ח"כ גם כן יש לך עצמאות מסוימת.

יואב קיש: אני יכול להגיד לך שאני מפעיל אחריות אישית, אבל לצורך העניין, אם אני היום רוצה לנסוע ל-Trek למרוקו, לקחתי את הדוגמה שלך, אני או כל אחד אחר, אני יכול לעשות את זה.

יואב קיש: אז אתה לא יכול להגיד שלח"כ אסור וחכ"ל פתאום כן מותר לו.

יואב קיש: אז אתה צריך לדבר עכשיו על הקונספט, למי שחשוף למידע סודי ביותר, בין אם הוא ח"כ או חכ"ל, האם צריך להטיל עליו מגבלות, כמו שמטילים על עובדי מדינה לנסיעות למדינות מסוימות?

יואב קיש: עכשיו, אני שואל, חוץ מהנושא הזה, האם יש עוד נושא?

יואב קיש: אוקיי, בבקשה.

<שמואל לטקו: אני, לצורך העניין, גם אם אני מחר מפסיק להיות עובד ציבור, ימשיכו לבדוק אותי.

<שמואל לטקו: ואני לא רוצה בכוונה להיכנס פה לפרטים, ברשותך, בגלל שהדיון הוא פתוח, אבל המערכות הביטחוניות השונות ימשיכו לבדוק אותי בצורה כזאת או אחרת עד יומי האחרון - -

איילת נחמיאס ורבין: וגם אחרי.

<שמואל לטקו: - - כולל מקרים שאתחיל להיות סנילי, וארצה לדבר עם העובד הפיליפיני שלי ולספר לו כל מיני דברים.

<שמואל לטקו: גם על הדברים האלה חושבים במערכות השונות, אוקיי?

יואב קיש: ואז הם נותנים עובד ישראלי עם סיווג ביטחוני, וחוסכים לך את העלות של הפיליפיני?

<שמואל לטקו: בוא לא ניכנס לפרטים, יואב, אבל חלים כל מיני דברים גם כשאני מפסיק להיות נושא משרה.

<שמואל לטקו: אני חושב שגם חבר כנסת, צריכים לחול עליו אותם דברים.

יואב קיש: אז בוא נתחיל מזה שגם אותם כללים שחלים עליך היום לא חלים על חבר כנסת היום.

איילת נחמיאס ורבין: בדיוק.

יואב קיש: לכן, אני חייב להגיד לך, שלתפיסתי חכ"ל זה לא העניין.

יואב קיש: קודם כול השאלה היא הח"כ.

יואב קיש: ואז, בהשלכה מגיע החכ"ל.

יואב קיש: כי ברור, אם אנחנו מטילים איזושהי מגבלה, אני לא אומר שאני בעד זה או נגד זה - - -

איילת נחמיאס ורבין: אגב, לא בהכרח.

יואב קיש: אז יכול להיות שנחליט להפריד.

יואב קיש: אבל אי-אפשר יהיה להתעלם קודם כול מהנושא של ח"כ.

יואב קיש: ועל זה אנחנו מדברים ועל זה הדיון היום.

<שמואל לטקו: אבל ח"כ, ברשותך, תיכף מן הסתם אנשים ירחיבו, בראייה של הצורך באבטחת מידע הברור, אז בלי להיכנס לשיקולים של חסינות ודמוקרטיה וכו', חבר כנסת ולא חבר כנסת כאילו דינו אחד, אני חושב שפה אין ויכוח.

<שמואל לטקו: הוויכוח הוא עם חבר כנסת מכהן, כי יש פה שיקולים נוספים של חסינות וכו', וחקיקה ולשנות חקיקה וכו'.

איילת נחמיאס ורבין: נכון.

<שמואל לטקו: אני טוען שלחבר כנסת לשעבר, השיקולים האלה שיכולים לחול עליך, שאולי אתה צריך עכשיו לנסוע לבד לירדן, כי אתה רוצה לקדם איזה אג'נדה פוליטית שלך - - -

יואב קיש: דווקא זו דוגמה לא טובה, כי בררתי ולירדן מותר.

יואב קיש: לא חשוב.

<שמואל לטקו: לגבי חכ"ל, אני טוען, דעתי האישית היא שזה צריך להיות ככה.

יואב קיש: הבנתי.

יואב קיש: תודה.

יואב קיש: גריף, בבקשה.

<שמואל לטקו: זה דבר אחד.

יואב קיש: חשבתי שסיימת.

<שמואל לטקו: דבר אחר, המסמך של קצין הכנסת מדבר על הדלפות מידע, אבל יש הדלפות מידע לצורך תקשורת, בעיקר דברים כאלה.

<שמואל לטקו: שכאן אני רק יכול להגיד לך, בלי שוב להיכנס לפרטים, יש דוח שמופק על-ידי אחד מגופי המודיעין, ברמה חודשית, ושם יש פירוט של דברים שהגיעו לפרסום ונעצרו, דברים באמת חמורים מאוד.

יואב קיש: דוח הצנזורה.

<שמואל לטקו: המקור הוא כל מיני גורמים, לאו דווקא חברי כנסת.

<שמואל לטקו: אני לא יודע להגיד אפילו מי, כי הגורם שהעביר – אני לא יודע מי הוא.

<שמואל לטקו: בשורה התחתונה יש הרבה מאוד אנשים במדינה שרוצים בסופו של דבר לפרסם דברים לצרכי תקשורת.

<שמואל לטקו: זה פן אחד.

<שמואל לטקו: ויש פן אחר, שאנחנו עושים את הבדיקה הביטחונית או איך שנקרא לזה, זה לצרכים שלא לטובת התקשורת והאדרה אישית או השד יודע מה, אלא לצרכים של בעיה ביטחונית כזאת או אחרת.

<שמואל לטקו: שגם לדברים האלה כמובן צריך - - -

איילת נחמיאס ורבין: מקורות זרים.

<שמואל לטקו: זאת אומרת, זה לא רק מה שכתוב כאן הדלפה בעניין הזה.

איילת נחמיאס ורבין: לטקו, באיזה כמויות אתה מדבר במה שאתה ראית?

איילת נחמיאס ורבין: באיזה נפח פעילות כאילו של דברים שנעצרים?

<שמואל לטקו: שוב, לא אמרתי שזה חברי כנסת.

איילת נחמיאס ורבין: לא אמרתי חברי כנסת.

איילת נחמיאס ורבין: הבנתי שלא.

איילת נחמיאס ורבין: הנפח.

<שמואל לטקו: אני לא יכול להגיד לך את הנפח, אני יכול לבדוק.

איילת נחמיאס ורבין: סדרי גודל.

<שמואל לטקו: מה שאני קורא ורואה אלה דוגמאות בולטות מהדברים שנעצרו.

<שמואל לטקו: אז לכן אין לי מספר, אבל - - -

יואב קיש: טוב.

יואב קיש: בוא נמשיך, לטקו, אנחנו צריכים להתקדם.

<שמואל לטקו: אני מתקדם.

<שמואל לטקו: הדברים האלה עולים בשיחות עם חברי כנסת בוועדה, small talk עם חברי כנסת וכו': ההרגשה, עכשיו היה אצלי איל בן ראובן, אני יכול להגיד את זה גם פה, אמר שמאוד חשוב ליצור מנגנון שיהיה סיווג לחברי כנסת.

<שמואל לטקו: סיווג – לא רק שאם תפסו את ההדלפות, מה שכאן כתוב, ואז המנגנון שבודק, אלא ליצור איזשהו מנגנון.

<שמואל לטקו: המנגנון הראשון זה איזשהו טופס מובנה.

יואב קיש: בסדר, תיכף נדבר.

יואב קיש: תשאיר לגריף את - - -

<שמואל לטקו: יותר מזה, יש איזו נכונות, אני שומע אצל חברי הכנסת, כולל שרים לשעבר, לעשות הרבה יותר.

<שמואל לטקו: אומרים את זה בכל מיני פורומים.

יואב קיש: תודה רבה, לטקו.

יואב קיש: גריף, בבקשה.

יוסף ג'בארין: טוב, בהמשך לבקשתך, אדוני היושב-ראש, ישבתי ובדקתי, ביחד עם גורמי המקצוע בכנסת ועם עוד גורמים בכנסת, את הנושא של ההדלפות, ואיך אנחנו מונעים ונותנים לזה מענה.

יוסף ג'בארין: אבל מה שעמד לנגד עינינו בעצם, לנגד עיני, זה נושא חסינותם ופעילותם של חברי הכנסת:

יוסף ג'בארין: איך אנחנו לא פוגעים בחסינות של חברי הכנסת.

יוסף ג'בארין: בדקנו את זה גם בפרלמנטים אחרים בעולם ועשינו את ההשוואה, וניסינו להתאים את זה אלינו.

יוסף ג'בארין: חשוב לי לציין רק עוד דבר אחד: לגבי בעלי תפקידים בכנסת, שנחשפים או עובדים עם חומר מסווג, כולם עוברים את ההתאמה הביטחונית על-פי ההנחיות של קצין הכנסת וברמה שקצין הכנסת דורש.

יוסף ג'בארין: לגבי חברי הכנסת, בדיון הקודם שהיה פה עלו מספר הצעות על-ידי חברי הכנסת.

יוסף ג'בארין: בחנו ובדקנו את כל ההצעות האלה.

יוסף ג'בארין: לדעתי, הדברים יכולים להיות, מבחינת מי שאחראי על אבטחת המידע, נכונים וצודקים, אבל עוד פעם, מה שעמד לנגד עיני זה חברי הכנסת - - -

איילת נחמיאס ורבין: איזון, אני חושבת.

איילת נחמיאס ורבין: כך אני מתרשמת.

יוסף ג'בארין: איזון.

יוסף ג'בארין: וזה מה שחשבתי.

יוסף ג'בארין: כל הצעה שעלתה פה, ואני נותן את הדוגמה של לעבור תחקיר ביטחוני או פוליגרף, יש לה משמעויות אחרות.

יוסף ג'בארין: היא יכולה להיות מבחינה מקצועית איזה דבר נכון, אבל מבחינת חבר כנסת שעושה פוליגרף, ואיך אנחנו מתמודדים עם תחקיר ביטחוני, שעולה חומר ביטחוני שלילי – מה אנחנו עושים?

יוסף ג'בארין: איך אנחנו מטפלים?

יוסף ג'בארין: אלה בעיות שעלו ועמדו לנגד עיני.

יוסף ג'בארין: לכן בסופה של בחינה, מה קורה בפרלמנטים אחרים בעולם ואיך אנחנו צריכים להתנהג פה, הגשתי את המכתב עם ההמלצות.

יוסף ג'בארין: לדעתי ההמלצות האלה נותנות מענה על-פי חוק למה שיש לנו.

יוסף ג'בארין: ההמלצות שלי – אקרא אותן, אם אתם - - -

יואב קיש: כן, בבקשה, בוא נקרא את ההמלצות, ואחרי זה יתייחסו חברי הכנסת.

יוסף ג'בארין: אעבור סעיף-סעיף.

יוסף ג'בארין: במקרים בהם יש השש להדלפת מידע מתוך ישיבה חסויה – כאן אני מדבר על ישיבה, זה לא רק מוועדת החוץ והביטחון אלא מכלל הוועדות - - - יושב-ראש הוועדה וקצין הכנסת חושבים שיש הצדקה לחקירה פלילית, יעביר קצין הכנסת תלונה – אני פה רוצה לשנות את זה – ליועץ המשפטי לכנסת ואחרי זה ליועץ המשפטי לממשלה.

יואב קיש: אוקיי.

יואב קיש: יותר טוב.

<ארבל אסטרחן: תשאיר את היועץ המשפטי לממשלה, אבל בהתייעצות עם היועץ המשפטי לכנסת.

יוסף ג'בארין: בהתייעצות עם היועץ המשפטי לכנסת.

יואב קיש: היועץ המשפטי לכנסת בהתייעצות עם היועץ המשפטי - - -

<ארבל אסטרחן: לא, הפוך: בהתייעצות עם היועץ המשפטי לכנסת, התלונה תועבר ליועץ המשפטי לממשלה.

ישראל אייכלר: מה ההיגיון בזה?

<ארבל אסטרחן: בכל זאת, להעביר משהו ליועץ המשפטי לממשלה.

יואב קיש: לא, הוא אומר: למה בכלל יועץ משפטי לממשלה?

ישראל אייכלר: למה היועץ המשפטי לכנסת לא מספיק?

ישראל אייכלר: אם היועץ המשפטי של הכנסת יחליט שיש פה משהו פלילי הוא צריך לפנות ליועץ המשפטי לממשלה, אבל הכנסת חייבת לשמור על ריבונותה.

<ארבל אסטרחן: כן, אבל מי שיש לו כלי חקירה, המשטרה עומדת לרשות היועץ המשפטי לממשלה, רוצים לעשות פה חקירה פלילית.

ישראל אייכלר: אני רוצה שהיועץ המשפטי של הכנסת יחליט האם - - - מספיק להעביר ליועץ המשפטי לממשלה?

יואב קיש: אז בוא נכתוב ככה – אגיד לך מה, אני הולך אתך – יעביר קצין הכנסת תלונה - -

<ארבל אסטרחן: בהתייעצות.

יואב קיש: לא בהתייעצות.

יואב קיש: - - באישור היועץ המשפטי לכנסת תלונה ליועץ המשפטי לממשלה.

<ארבל אסטרחן: הבנתי.

<ארבל אסטרחן: חשבתי שאתה רוצה להוריד את היועץ המשפטי לממשלה.

ישראל אייכלר: לא, לא, לא.

ישראל אייכלר: ליועץ המשפטי יש את הכלים - - -

<ארבל אסטרחן: כן, כן.

<ארבל אסטרחן: בסדר גמור.

יואב קיש: כי זה נכון שלא מספיק רק קצין הכנסת ויושב-ראש הוועדה, צריך גם את אישור היועץ המשפטי של הכנסת.

ישראל אייכלר: בשביל זה יש יועץ משפטי לכנסת.

יואב קיש: לא רק בשביל זה.

ישראל אייכלר: גם בשביל זה.

<ארבל אסטרחן: נקווה שזה לא יקרה.

יוסף ג'בארין: עכשיו עולה לי משהו נוסף:

יוסף ג'בארין: האם לא צריך גם את האישור של יושב-ראש הכנסת לעניין הזה?

יואב קיש: לא.

איילת נחמיאס ורבין: רגע, בדרך כלל כשיש תהליכים כאלה זה עובר גם את יושב-ראש הכנסת.

ישראל אייכלר: את צודקת.

ישראל אייכלר: אפילו פלילי.

איילת נחמיאס ורבין: הליכים פליליים עוברים את יושב-ראש הכנסת.

יואב קיש: אני יכול להגיד לך משהו?

יואב קיש: דווקא לא הייתי רוצה להכניס אותו.

יואב קיש: זאת אומרת, אני חושב שדווקא נכון שלא.

יואב קיש: ותאמיני לי שיושב-ראש הכנסת מספיק מסוגל להביא את השפעתו - - -

איילת נחמיאס ורבין: אז אני רוצה רגע להציע משהו.

איילת נחמיאס ורבין: מכיוון שמדובר בדבר רגיש, יואב, הייתי מתייעצת עם יושב-ראש הכנסת עצמו ושואלת אותו בעניין הזה.

<ארבל אסטרחן: הקצין התייעץ אתו, נכון?

איילת נחמיאס ורבין: לא, אבל אם זה לא היה מנוסח כמו שזה מנוסח - - -

<ארבל אסטרחן: לא, אני חושבת שכן.

יוסף ג'בארין: ארבל, על העניין הזה, מירי פרנקל-שור - - -

<ארבל אסטרחן: העירה?

<ארבל אסטרחן: אבל אתה העברת את זה ליו"ר הכנסת.

יוסף ג'בארין: העברתי את המכתב.

איילת נחמיאס ורבין: אבל קיבלת על זה הערות?

יוסף ג'בארין: לא.

איילת נחמיאס ורבין: זאת אומרת, הוא עבר על זה, הוא ראה את זה, וזה בסדר מבחינתו.

יואב קיש: לא יודע אם זה בסדר.

ישראל אייכלר: מה אמרה הגברת שור?

יוסף ג'בארין: מירי פרנקל-שור סברה שכן נכון להתייעץ עם יושב-ראש הכנסת.

יואב קיש: אנחנו מתייעצים עם היועץ המשפטי לכנסת, בעיני זה הגורם שצריך להיות רלוונטי.

ישראל אייכלר: מה החשש שלך, יואב?

ישראל אייכלר: שהיושב-ראש הוא פוליטי?

יואב קיש: לא.

יואב קיש: אני מכניס אותו למערבולת.

יואב קיש: תראה, אגיד לך איך אני רואה את זה.

יואב קיש: אנחנו מדברים על סיטואציה של הדלפת מידע של סודי או סודי ביותר, לא משנה, מישיבה חסויה.

יואב קיש: אני לא רוצה לעשות את יושב-ראש הכנסת כקצין – בתפקיד של – הוא לדעתי בר סמכא מעל העניין הזה.

יואב קיש: עכשיו, זה לא שאין לו אפשרות להחליט, תהליך כזה, לעצור או לא לעצור.

יואב קיש: יש את הייעוץ המשפטי לכנסת שמתייעץ אתו, קצין הכנסת לא ילך ויעשה שום דבר בלי שהוא מבין שהעניין מקובל.

יואב קיש: להכניס אותו כמאשר הליך משפטי כנגד - - -

איילת נחמיאס ורבין: לא אמרנו מאשר.

יואב קיש: אבל זה בדיוק מה שאתם רוצים.

איילת נחמיאס ורבין: לא, לא, לא.

ישראל אייכלר: רק רגע, אני רוצה לחלק את שני הדברים בין פלילי, שאז יספיק קצין הכנסת.

יואב קיש: זה פלילי.

יואב קיש: כתוב פה: קיימת הצדקה לחקירה פלילית.

ישראל אייכלר: לא, יש גם הדלפות שהן לא פליליות.

יואב קיש: אז רגע, אנחנו בפלילי עכשיו.

ישראל אייכלר: רגע, ושמה אני כן רוצה את יושב-ראש הכנסת.

יואב קיש: בסדר, עכשיו אנחנו בפלילי.

יואב קיש: תקרא את הסעיף: עבירה פלילית של חבר כנסת.

יואב קיש: אתה רוצה שיושב-ראש הכנסת יהיה - - -

איילת נחמיאס ורבין: אבל בפלילי - - -

ישראל אייכלר: - - - המשטרה, כשיש לה משהו פלילי, היא הולכת ליושב-ראש?

איילת נחמיאס ורבין: סליחה רגע, אפשר להשחיל משפט פה בין שני גברים?

איילת נחמיאס ורבין: אני גם מבינה משהו בנושא ביטחון.

איילת נחמיאס ורבין: תקשיבו רגע.

יואב קיש: זה לא ביטחון.

איילת נחמיאס ורבין: לא, זה דווקא בנושא ביטחון שדה, תקשיבו רגע.

איילת נחמיאס ורבין: אני לא בטוחה שהייתי מוציאה מכאן את יושב-ראש הכנסת, כי אני מוכרחה להגיד לך, אני לא מקבלת את הטיעונים של – זאת אומרת, מה זה קשור להכניס אותו או להוציא אותו?

איילת נחמיאס ורבין: זה תהליך פלילי משמעותי, אולי מבין המשמעותיים יותר אפילו גם מבחינה פוליטית.

איילת נחמיאס ורבין: למעשה, אפילו אני מחזקת את דבריה של גברת שור, אני חושבת שאני כמעט לא מבינה איך יושב-ראש הכנסת לא בתוך זה, בהליך פלילי כזה.

יואב קיש: למה הוא צריך להיות בהליך פלילי של חבר כנסת?

ישראל אייכלר: בהליך פלילי רגיל הוא מעורב.

איילת נחמיאס ורבין: קודם כול, בהליך פלילי רגיל היושב-ראש נמצא.

ישראל אייכלר: הרי איך זה עובד?

ישראל אייכלר: אם המשטרה רוצה להזמין חבר כנסת - - -

<שמואל לטקו: ראש הממשלה ב"לופ" או היועץ המשפטי לממשלה ב"לופ"?

<שמואל לטקו: ברשות המבצעת, יש דברים שהיועץ המשפטי לממשלה מחליט, הוא לא צריך את האישור של ראש הממשלה.

<שמואל לטקו: אז למה בכנסת?

איילת נחמיאס ורבין: כן, אבל בכנסת, בשל חסינות - -

יואב קיש: סתם דוגמה, נגיד שר מואשם במשהו.

איילת נחמיאס ורבין: תן לי רגע לסיים משהו.

איילת נחמיאס ורבין: - - בשל חסינות חברי הכנסת, היושב-ראש כן מעורב בכל תהליך פלילי.

איילת נחמיאס ורבין: תתקני אותי, ארבל, אם אני טועה, ברגע שיש הליך פלילי כלשהו, שהמשטרה למשל חושדת, הפילטר הוא יושב-ראש הכנסת, זה עובר דרכו.

ישראל אייכלר: מהזמנה לחקירה.

איילת נחמיאס ורבין: כל דבר: מהזמנה לחקירה, דרך - - -

יואב קיש: רגע, הנה, תשמעי תשובה.

<ארבל אסטרחן: לגבי הזמנת ח"כ לחקירה, זה לא כתוב אצלנו, אז זה מקובל שמיידעים את יו"ר הכנסת בעניין הזה.

יואב קיש: זה לא נמצא.

יואב קיש: מיידעים.

איילת נחמיאס ורבין: אבל זה לא סותר את מה שאני אומרת.

יואב קיש: את אומרת אישור.

יואב קיש: את עושה אותו עכשיו - - -

איילת נחמיאס ורבין: לא, אני לא אומרת אישור.

איילת נחמיאס ורבין: יש לך בעיית קשב וריכוז.

יואב קיש: מה את רוצה?

יואב קיש: יידוע?

איילת נחמיאס ורבין: כן.

יואב קיש: בסדר, יידוע – אין לי בעיה.

יואב קיש: יידוע – הגיוני.

איילת נחמיאס ורבין: אני חושבת שהוא חייב להיות חלק מהשרשרת.

יוסף ג'בארין: אם אני יכול להוסיף, כמובן ברור שאני לא אקבל החלטה בלי - - - את יושב-ראש הכנסת.

יואב קיש: בלי שהוא ילך ליידע.

איילת נחמיאס ורבין: כן, כי אני לא רוצה, אגיד לך למה.

איילת נחמיאס ורבין: אני לא רוצה שזה לא יהיה כתוב, ואז יגידו לנו: רגע, למה ערבתם את יושב-ראש הכנסת?

איילת נחמיאס ורבין: זה צריך להיות כתוב: יושב-ראש הכנסת.

איילת נחמיאס ורבין: זה חלק מה"לופ".

יואב קיש: זה לא משנה.

ישראל אייכלר: אם זה לא יהיה כתוב, יגידו: למה גריף הלך ליושב-ראש?

איילת נחמיאס ורבין: יגידו: למה ערבתם אותו?

איילת נחמיאס ורבין: אני רוצה שהוא יהיה חלק מה"לופ".

יואב קיש: אין לי בעיה.

יואב קיש: יידוע – מקובל עלי, בסדר.

יואב קיש: הוא יידע את יושב-ראש הכנסת.

יואב קיש: זה ברור גם לי, אבל יש כאלה שאומרים שלא.

איילת נחמיאס ורבין: לא, כי כשאתה עושה כללים כאלה, אז אתה צריך לייצר ודאות.

יואב קיש: אין בעיה, בסדר, זה מקובל.

<שמואל לטקו: שאלת הבהרה: הסעיף הזה שעברנו, הוא לא מחייב דווקא שיש חשד לחבר כנסת פלוני או אלמוני.

<שמואל לטקו: גם אם עכשיו לא יודעים מי המקור – יודעים שבוועדת משנה למודיעין הודלף מידע, יצא החוצה, אז זה עילה מספקת.

יואב קיש: זה מדובר על מקרה שבו הודלף מידע חסוי מאיזושהי ועדה.

<שמואל לטקו: גם אם לא יודעים מי.

יואב קיש: לא יודעים מי, ורוצים לפתוח בחקירה פלילית.

איילת נחמיאס ורבין: נכון.

איילת נחמיאס ורבין: לכן אני אומרת: אדרבה, היושב-ראש צריך להיות ב"לופ".

יואב קיש: בסדר.

יואב קיש: אני אומר עוד פעם: אבל כן חייב את אישור היועץ המשפטי של הכנסת, כן צריך יידוע יושב-ראש הכנסת.

יואב קיש: והיועץ המשפטי ימשיך את הטיפול במישור הפלילי.

יואב קיש: זה מקובל.

יואב קיש: תמשיך, בבקשה.

יוסף ג'בארין: טוב, אני עובר לסעיף ב'.

יוסף ג'בארין: ב.

יוסף ג'בארין: כאשר הודלף מידע מתוך ישיבה חסויה, וזהותו של חבר הכנסת המדליף ידועה, ולדעת הגורמים הנ"ל הדבר אינו מצדיק חקירה פלילית, הם רשאים להעביר את הנושא לטיפולה של ועדת האתיקה, אשר תוכל לעשות שימוש בסמכויותיה, לרבות הטלת סנקציה.

יוסף ג'בארין: זאת אומרת, כאשר יש חשש להדלפה של חומר מסווג, אבל זה נמצא בתחום השטח האפור, ולא בחקירה פלילית ולא - - -

יואב קיש: יש כזה דבר?

ישראל אייכלר: הרבה.

יוסף ג'בארין: כן.

יואב קיש: לדוגמה?

ישראל אייכלר: כל ההדלפות התקשורתיות מוועדת החוץ והביטחון.

יואב קיש: לא, אבל אתה לא יודע מי זה.

ישראל אייכלר: לא יודע?

ישראל אייכלר: תשאל את העיתונאים, יגידו לך.

ישראל אייכלר: יש הרבה שזה לא פלילי, זה לא סודות מדינה.

יואב קיש: זה סודי.

יואב קיש: או שמותר או שאסור, אני לא מכיר – הדבר היחידי שאני יכול לחשוב עליו, סיטואציה שאני יכול עכשיו - - -

יוסף ג'בארין: זה קרה בפעם האחרונה - - -

יואב קיש: לא, אף אחד לא הודה, לא ידעת מי הדליף.

יוסף ג'בארין: היה איזשהו חשש.

יואב קיש: חשש, אבל פה כתוב: אתה יודע מי הזהות.

איילת נחמיאס ורבין: מישהו הלך ודיבר על רובוטים.

<שמואל לטקו: ב"שבתרבות".

איילת נחמיאס ורבין: ב"שבתרבות", בדיוק.

יואב קיש: לא, זה לא היה מידע סודי.

יואב קיש: אבל אני אומר לך, שאם יבוא מישהו ויגיד: אני חבר ועדת החוץ והביטחון, שמעתי שיש מחדל נוראי בירח, פשוט מחדל נוראי מה שאמרו לי שהולך להיות פה בירח, ואני שם את זה פה על השולחן לתקשורת: שימו לב, בירח יש לנו בעיה קשה מאוד וחייבים לטפל בזה.

יואב קיש: הדלפתי מידע סודי ביותר, והם יודעים מי אני.

יואב קיש: ועכשיו השאלה אם זה חקירה פלילית או לא – נגיד מחליטים שלא רוצים חקירה פלילית.

איילת נחמיאס ורבין: סליחה שאני שואלת רגע: איך הדלפה כזאת יכולה לא להיות חקירה פלילית?

יוסף ג'בארין: אסביר.

<ארבל אסטרחן: "מסמך שטאובר" – אתם זוכרים את הסיפור?

יואב קיש: לא, תזכירי.

<ארבל אסטרחן: בשנות ה-90 עלה – יכול להיות שאני לא זוכרת את התארים – אני חושבת שזה היה שר החוץ שמעון פרס במליאת הכנסת, ואמר: אין מסמך כזה וכזה, משהו בקשר להסדרים עם הגולן וסוריה.

יואב קיש: ביבי.

<ארבל אסטרחן: לא, שר החוץ אמר את זה.

<ארבל אסטרחן: עלה בנימין נתניהו, שהיה ראש האופוזיציה או ח"כ באופוזיציה ואמר: בוודאי שיש מסמך, והנה הוא.

<ארבל אסטרחן: והציג אותו והקריא אותו.

<ארבל אסטרחן: הדלפת מסמך סודי ללא ספק.

ישראל אייכלר: מדיני.

<ארבל אסטרחן: סודי.

<ארבל אסטרחן: זה היה אז מסמך סודי צבאי-מדיני.

ישראל אייכלר: כן, אבל מדיני, זה לא היה ביטחוני.

איילת נחמיאס ורבין: גם, זה הכול.

יואב קיש: בסדר, גם למשרד החוץ יש מסמכים מסווגים.

<ארבל אסטרחן: מי שהיה אז חבר הכנסת רן כהן הגיש עתירה לבג"ץ, למה לא מעמידים לדין את נתניהו?

יואב קיש: חקירה פלילית כאילו למה לא מעמידים?

<ארבל אסטרחן: כן, למה לא חוקרים פלילית ומעמידים לדין.

<ארבל אסטרחן: ואז ניתן פסק דין שהוא מאוד חשוב, והוא אבן דרך בדיני החסינות.

<ארבל אסטרחן: בית-המשפט ניתח את המצב והוא אמר:

<ארבל אסטרחן: זה לא שהוא קם בבוקר ואמר: היום אני הולך לאולפן טלוויזיה ומגלה או מפרסם איכשהו מסמך סודי.

<ארבל אסטרחן: בלהט הדיון בכנסת - - -

איילת נחמיאס ורבין: אמרו: אין מסמך כזה, אז הוא אמר: הנה, יש מסמך כזה.

<ארבל אסטרחן: נכון.

<ארבל אסטרחן: זה מה שאנחנו קוראים בדיני החסינות "גלישה".

<ארבל אסטרחן: חבר הכנסת עשה את תקפידו כדין, וגלש לעבירה בלהט העניינים.

<ארבל אסטרחן: ולכן הוחלט שיש פה חסינות עניינית ולא יעמידו - - -

ישראל אייכלר: חסינות מהותית, כי זה היה על במת הכנסת.

<ארבל אסטרחן: לא רק.

<ארבל אסטרחן: אגב, יכול להיות שאותו דבר גם אם הוא היה בתקשורת, אם היה אותו מעין קנטור או אמירה ואמירה כנגד.

יואב קיש: בקיצור, אנחנו פה רוצים לענות למקרה - -

<ארבל אסטרחן: שזה לא פלילי אבל זה יכול להיות עבירה אתית.

יואב קיש: - - שיש הדלפה, שיודעים מי הדליף, נניח חומרת העבירה היא לא כזו נוראית, והחליטו שלא רוצים לקדם הליך פלילי כנגד המדליף, אבל לאפשר לקיים הליך אתי כנגד המדליף.

יואב קיש: ואני רוצה לשאול אותך, ארבל: האם הדבר הזה כיום, במסגרת הנהלים שיש לנו בוועדת האתיקה, מכוסה?

<ארבל אסטרחן: אז היום בוודאי ועדת האתיקה יכולה, מכוח סעיפי הסל הכלליים שלה, לעסוק בחבר כנסת שהדליף הוראות.

יואב קיש: אז אנחנו למעשה לא חותמים על אות מתה.

יואב קיש: זאת אומרת, אם מחליטים להוביל את זה לוועדת האתיקה, במגבלות הסמכות של ועדת האתיקה, יש לה את היכולת לתת עונש על ההתנהלות הזאת.

<ארבל אסטרחן: נכון.

<ארבל אסטרחן: בזמנו, בעקבות הישיבה הקודמת, אם אתה זוכר, דיברנו על זה שאפשר גם להוסיף לכללי האתיקה איזושהי הוראה מפורשת שאומרת, שחבר כנסת לא יגלה מידע שנמסר לו במסגרת מילוי תפקידו, וגילויו אסור.

<ארבל אסטרחן: להפוך את זה ממש לעבירה אתית מפורשת.

יואב קיש: בואי נעשה את זה.

<ארבל אסטרחן: אפשר לעשות את זה.

יואב קיש: אבל בדיון נפרד.

<ארבל אסטרחן: בסדר.

יואב קיש: אפשר לעשות את זה עכשיו?

<ארבל אסטרחן: עדיף לשים את זה על סדר-היום, אולי ליידע את ועדת האתיקה שהולכים להוסיף סעיף.

<ארבל אסטרחן: עדיף לעשות את זה בסעיף נפרד.

יואב קיש: אם הייתי ביטן הייתי עושה את זה עכשיו, אבל בגלל שאני יואב, אני מוכן להקשיב לך ולעשות את זה עם התראה.

איילת נחמיאס ורבין: כן, אני גם חושבת שיושב-ראש - - -

ישראל אייכלר: לתת ליושב-ראש ועדת האתיקה - - -

יואב קיש: אז בוא נעשה את זה עכשיו.

איילת נחמיאס ורבין: לא, אבל אני רוצה לחזק את ועדת האתיקה.

איילת נחמיאס ורבין: אם אני מכניסה לפה את היושב-ראש, אז אני מחלישה את ועדת האתיקה.

ישראל אייכלר: אבל תדעי לך שוועדת האתיקה זה היום זה, מחר אחר, את לא יודעת מי יושב שם.

איילת נחמיאס ורבין: נו, בסדר.

ישראל אייכלר: תמיד היושב-ראש הוא מספיק אחראי להחליט אם זה צריך ללכת לוועדת האתיקה או לא, כי יכול להיות שזה סתם.

ישראל אייכלר: אתמול שמעתי ברדיו ולכן מותר לספר את זה בפומבי, שחבר כנסת סיפר שהוא זוכר את יוסי שריד יושב במזנון אחרי ישיבה בוועדת החוץ והביטחון ומדבר עם עיתונאים.

ישראל אייכלר: אז הוא אומר: עכשיו אתה מדליף?

ישראל אייכלר: אז הוא אומר: מה פתאום מדליף, אני מתדרך אותם.

ישראל אייכלר: זאת אומרת, יש החלטה של חבר ועדה שהוא אומר: אני כן רוצה להוציא את זה לתקשורת, כי כמו שאמרת, הוא חשב שיש פה דבר שהוא צריך להגיד - - -

<קריאה: אסור.

ישראל אייכלר: אז בשביל זה צריך יושב-ראש שיחליט אם זו עבירה לא פלילית.

יואב קיש: אבל ועדת האתיקה מחליטה בעצמה, יש לה סמכויות.

איילת נחמיאס ורבין: אגיד לך, אייכלר, אנחנו כל היום נלחמים פה באיך אנחנו מחזקים את ועדת האתיקה.

איילת נחמיאס ורבין: אם אני אומרת שפה אני מכניסה את היושב-ראש, אני מחלישה את ועדת האתיקה.

יואב קיש: לא, אי-אפשר על כל דבר.

איילת נחמיאס ורבין: זה נכון, אגב, שהיום זה מישהו אחד ומחר זה מישהו שני.

יואב קיש: לא, אייכלר, זה לא מתאים, זה לא יוצא מהכנסת.

ישראל אייכלר: בוא ניקח את הסיפור שהבאתי לך.

ישראל אייכלר: איש ימין ויושב-ראש ועדת האתיקה, שיגיד שיוסי שריד ישב עם עיתונאים, והוא מסר משהו שהוא חשב - - -

יואב קיש: אתה יודע איך עובדת - - -

ישראל אייכלר: הוא יעניש אותו - - -

יואב קיש: אייכלר, לא, זה לא עובד ככה.

יואב קיש: ועדת האתיקה מאוזנת, זה תמיד שניים מהאופוזיציה, שניים קואליציה.

יואב קיש: היא מבינה היטב את משמעות מיקומה.

יואב קיש: אין פה קטע לרוב קואליציוני, יש החלטות שהן עקרוניות אתיות.

יואב קיש: אז אנחנו לא יכולים להגיד, חס וחלילה, שוועדת האתיקה תהפוך להיות ועדה שעוסקת בעניינים - - -

איילת נחמיאס ורבין: וכל הזמן, אני אומרת לך - - - לא מספיק חזקה.

יואב קיש: עכשיו, זה נשאר בבית.

יואב קיש: אני מזכיר לך, אתיקה זה בבית, זה אנחנו, זה לא יצא לאיזה מישהו - - -

איילת נחמיאס ורבין: אבל אומר אייכלר, אני לא בלתי מבינה את ההיגיון שלו, בגלל שזה עבירה מסוג כזה, או בוא נאמר עבירת אתית מסוג כזה, הייתי רוצה גם את העין היותר זהירה של היושב-ראש.

ישראל אייכלר: מבוגרת, כן.

ישראל אייכלר: אני סומך על הרב וקנין, כל זמן שהוא פה אני רגוע, אבל אני לא יודע מי יבוא במקומו.

איילת נחמיאס ורבין: זה נכון.

איילת נחמיאס ורבין: אבל עדיין, אני אומרת לך, הרב אייכלר, אנחנו כל הזמן מתמודדים פה עם השאלה למה לוועדת האתיקה אין מספיק כלים.

איילת נחמיאס ורבין: אז אם אני מכניסה לפה את היו"ר, אני עוד יותר - - -

יואב קיש: מבחינתי קודם הבנתי את ההיגיון – יוצאים החוצה.

יואב קיש: אבל פה בתוך הבית?

ישראל אייכלר: אני לא - - -

יואב קיש: טוב.

יואב קיש: אז אני מציין, שאני בעד העניין הזה.

יואב קיש: תוסיפי לנו לסדר-יום בהקדם, להכניס תיקון לוועדת האתיקה, שהנושא הזה יהווה עבירה גם לוועדת האתיקה.

יואב קיש: בבקשה, תמשיך.

איילת נחמיאס ורבין: מדהים שזה לא היה עד עכשיו.

<ארבל אסטרחן: יש לה סעיף סל - - -

יוסף ג'בארין: ג.

יוסף ג'בארין: יוכן מסמך בדבר שמירת סודיות, אשר עליו יחתמו כל שנה חברי הכנסת החברים בוועדות החסויות.

יואב קיש: איך אתה יודע מה זה הוועדות החסויות?

יוסף ג'בארין: יודעים כל ועדה - - -

יואב קיש: כן, אבל אתה רוצה כל שנה להחתים מצד אחד.

יואב קיש: אז ברור שחוץ וביטחון זה ברור, אבל גם ועדת הפנים, יש לה דיונים לפעמים - - -

יוסף ג'בארין: אנחנו שולטים במצב.

יואב קיש: אבל אתה לא יודע - - -

<ארבל אסטרחן: צריך להוסיף פה, שוועדה שאינה חסויה אבל יש לה ישיבה חסויה ספציפית, באותה ישיבה יחתימו את החברים.

יואב קיש: זה מקובל עלי.

יואב קיש: ואז בעצם מה שאנחנו אומרים: אנחנו מחתימים את כל חוץ וביטחון כל שנה.

יואב קיש: וכשיש ישיבה סודית באחת מהוועדות האחרות, אתה בא ומחתים לפני אותה ישיבה - - -

איילת נחמיאס ורבין: אה, כאילו יש מסמך כללי ויש מסמך ספציפי?

יואב קיש: לא, לא, אותו מסמך - - - סודיות.

יואב קיש: אבל הרי ועדת הפנים או הוועדה לזכויות הילד – אין להן ישיבות.

איילת נחמיאס ורבין: אה, בסדר.

יואב קיש: ואז פתאום מגיע נושא מאוד רגיש לוועדת הפנים, והוא הופך להיות חסוי.

איילת נחמיאס ורבין: אפרופו ועדת הכספים, שבוועדת הכספים היו לא אחת דיונים סודיים.

יואב קיש: אז מחתימים לפני אותה ועדה.

<ארבל אסטרחן: זה לא יותר מדי כל שנה?

<שמואל לטקו: זה טופס פנימי של הכנסת?

יואב קיש: נכון.

<שמואל לטקו: אוקיי.

ישראל אייכלר: אולי כל קדנציה, אני חושב.

ישראל אייכלר: זה אותו מסמך, לא?

<ארבל אסטרחן: כל שנה נשמע לי יותר מדי.

יוסף ג'בארין: לא, כל השנה.

ישראל אייכלר: מה החשיבות?

ישראל אייכלר: סתם להרתעה?

יוסף ג'בארין: כי מתחלפים.

איילת נחמיאס ורבין: לרענן.

ישראל אייכלר: מתחלפים ודאי, אבל - - -

יואב קיש: אז בוא נעשה ככה.

איילת נחמיאס ורבין: אז חילופי גברא.

יואב קיש: לא, זה מאוד פשוט.

יואב קיש: אני חושב שיש לנו רק ועדה אחת, שזה ועדת החוץ והביטחון, שהיא מוגדרת חסויה.

<ארבל אסטרחן: תקציב הביטחון.

<שמואל לטקו: ביקורת המדינה, יש ועדת המשנה לביטחון.

יואב קיש: אוקיי, וביקורת המדינה.

איילת נחמיאס ורבין: רגע, אז אגיד לך מה אני מציעה.

יואב קיש: לא, לא, רגע.

יואב קיש: אז שמה מתחלפים חברים, ושם כשמתחלפים חברים צריך להחתים, אני מסכים, פעם בקדנציה שמגיע חבר שיחתום.

<ארבל אסטרחן: אז לא פעם בשנה, פעם בקדנציה ובחילופי ח"כים.

יואב קיש: לא פעם בשנה.

יואב קיש: ובחילופי חברים.

יואב קיש: ואז הוא חתם והוא יודע.

יואב קיש: לא צריך כל שנה להחתים אותו, זה בסדר.

יואב קיש: אבל צריך להגדיר בדיוק, אני מבקש לפרט - - -

איילת נחמיאס ורבין: אני רוצה בנוהל, שייכתב בדיוק איזה ועדות.

יואב קיש: בדיוק: ועדת החוץ והביטחון; הוועדה לענייני ביקורת המדינה, הפורום המצומצם.

<שמואל לטקו: ועדת המשנה לביטחון זה.

יואב קיש: ועדת המשנה לביטחון.

יואב קיש: והוועדה המשותפת של תקציב הביטחון.

יואב קיש: אלה שלוש ועדות.

ישראל אייכלר: ועדת הפנים אמרת?

יואב קיש: לא.

ישראל אייכלר: יש משטרה - - -

יואב קיש: לא, רק המשותפת של הכספים - - -

ישראל אייכלר: לא, לא, ועדת הפנים דנה בענייני משטרה.

ישראל אייכלר: לפעמים המשטרה מבקשת שזה - - -

יואב קיש: זה מה שאמרנו.

יואב קיש: אני לא רוצה להחתים את כולם.

יואב קיש: את הוועדות האלה אני מחתים.

יוסף ג'בארין: אלה דיונים - - -

ישראל אייכלר: על הדיון.

יוסף ג'בארין: על הדיון.

יואב קיש: על הדיון אני מחתים.

<קריאה: אבל יש לוועדות לפעמים דיונים - - -

איילת נחמיאס ורבין: אז לכן אמרנו, נביא מסמכים להחתמה על הדיון.

יואב קיש: לכל דיון מסווג, שאיננו מופיע באותן ועדות שהן בסטנדרט מסווגות, יביאו ויחתימו בצורה מיוחדת.

איילת נחמיאס ורבין: אני מציעה שהנוהל יהיה מאוד מפורט בעניין הזה, לאיזה ועדות חותמים באופן קבוע - - -

יואב קיש: זה נקפיד.

יואב קיש: ארבל, את תעבדי על זה עם גריף על הניסוח, בבקשה.

<שמואל לטקו: האם יש כוונה שבמסמך שחותמים יש גם סנקציות או לא? זה צריך לדון.

יואב קיש: אל תקדים את המאוחר.

יואב קיש: אנחנו כרגע עוברים סעיף-סעיף, ומה שסיכמנו זה מה שסיכמנו.

יואב קיש: אם תרצה אחרי זה שנסתכל - - -

<שמואל לטקו: זאת אומרת, יהיה ניסוח ואז יהיה - - -

יואב קיש: תראה, בסוף נצביע על הכול ונקבל את זה כהחלטת ועדה.

יואב קיש: אגיד רגע מה סיכמנו: סעיף א' עם השינויים שהגדרנו סוכם, סעיף ב' סוכם, סעיף ג' עם השינויים שהגדרנו סוכם.

יואב קיש: הלאה, בבקשה.

יוסף ג'בארין: הסעיף האחרון.

יוסף ג'בארין: ד.

יוסף ג'בארין: ייכתב נוהל המפרט את החשיבות והחובה שבשמירה על מידע הנמסר בישיבות החסויות, והוא יועבר לכלל חברי הכנסת החברים בוועדה.

יוסף ג'בארין: זה באחריות של הממונה על אבטחת מידע בכנסת.

יוסף ג'בארין: זה יועבר בצורה מסודרת.

יואב קיש: מה יהיה בנוהל הזה?

יוסף ג'בארין: את כל מה שדיברנו עכשיו, והחשיבות של - - -

יואב קיש: מה עם התייחסות לנסיעות ומדינות?

יוסף ג'בארין: זה לא שייך.

יואב קיש: זה כן שייך.

יואב קיש: אנחנו לא מגבילים, בסדר?

יואב קיש: אני גם לא רוצה להגביל.

יואב קיש: אבל אני כן רוצה ליידע לפחות.

יוסף ג'בארין: ברור.

יוסף ג'בארין: זה יהיה בנוהל.

יואב קיש: אז הרגע אמרת לי שזה לא שייך.

יוסף ג'בארין: לא, לא.

יוסף ג'בארין: התדרוך וההנחיות לגבי הדלפת חומר מסווג - - -

יואב קיש: לא הדלפה.

יואב קיש: זה לא רק הדלפה.

יואב קיש: יש פה עניין של סכנות נוספות, שנובעות מכך שאתה עוסק בחומרים מסווגים.

<אופיר כהן: הנוהל מתייחס גם לנושא של עיבוד מידע.

<אופיר כהן: זאת אומרת, אם עכשיו אתה רוצה לכתוב מסמך מסווג, ואתה רוצה לעשות את זה ברשת מחשב שאינה מסווגת, אתה צריך לדעת מזה שזה גם דרך להוצאת מידע.

יואב קיש: זה בסדר.

יואב קיש: ברור.

יואב קיש: אני מדבר עכשיו על נסיעות למדינות שהן מסוכנות לנסוע אליהן.

יואב קיש: אחד הסיכונים.

יואב קיש: זה לא רק מידע, שאנחנו בחוסר תשומת לב או בטעות ביטחון שדה, אלא גם נושא הנסיעות, אני מבין שהוא נושא רגיש.

יואב קיש: אז השאלה: האם הנוהל יתייחס גם לנושא הנסיעות?

יואב קיש: אני חושב שחשוב שתהיה בנוהל הזה הערה, שלפני שאתה מתכנן לנסוע למדינה שאיננה למשל מדינה מערבית - - -

<ארבל אסטרחן: או רשימת מדינות שתתעדכן מדי פעם.

יואב קיש: כן, רשימת מדינות.

יואב קיש: ראוי שתתייעץ עם קצין הכנסת.

יואב קיש: לא כל אחד מבין את הדברים האלה מעצמו, הלוואי וכן, אבל זה דברים שאני חושב ששווה שיהיו.

יואב קיש: צריך להסתכל על כל ההסתכלות הכוללת של איך אתה רוצה – אנחנו הרי מאזנים, אנחנו לא נותנים פה עונשים לחברי כנסת ולא שמים להם מכונת אמת, אבל אנחנו כן רוצים להגביר את המודעות, כן רוצים להגביר את הזהירות, וכן רוצים שאנשים יידעו מה הסכנות שיש בעניין הזה.

יואב קיש: חלק מזה, אמרתי עוד פעם, זה לא רק המידע עצמו, זה גם איפה אתה מסתובב כחבר כנסת.

יואב קיש: ראינו את זה גם, דיברנו על זה בנסיעות חברי כנסת לחו"ל.

יואב קיש: אז אני מבקש, כל הדברים האלה צריכים להיות מעוגנים, זה לא רק הנושא של מידע.

יואב קיש: תתייעצו עם לטקו בעניין הזה.

יואב קיש: אתה מכיר את זה, גריף, מצוין מהניסיון שלך.

יואב קיש: תעלו את כל הדברים האלה למסמך שלא יהיה ארוך מדי, והדבר הזה חשוב שיצא.

יוסף ג'בארין: אני לא יודע כמה זה קשור לנושא עכשיו, אבל כן כאשר חברי כנסת נוסעים לחוץ לארץ, נוסעים למדינות בהן יש חשש להאזנה או משהו כזה, אנחנו נותנים לזה מענה ונותנים תדרוך.

יואב קיש: לא תדע את זה.

יואב קיש: אני מסביר לך, גריף.

יואב קיש: אם יש לך חבר כנסת שמודע לעניין, אז הוא יבוא וידבר אתך.

יואב קיש: ואם יש לך חבר כנסת שלא מודע לעניין, הוא ייסע ואפילו לא תדע מזה.

איילת נחמיאס ורבין: אני מזכירה לך שהיה לנו דיון סביב הדבר הזה סביב הקנגורו.

יואב קיש: נכון.

יוסף ג'בארין: נכון.

יוסף ג'בארין: אבל אני מדבר על מדינות מסוימות.

יואב קיש: אבל, גריף, אתה יודע רק מי שפונה אליך, אתה לא יודע מי שלא פונה אליך.

יואב קיש: אני מבקש בדבר הזה להגדיל את המעגל, שייפנו אליך יותר, זה הכול.

יוסף ג'בארין: בסדר.

איילת נחמיאס ורבין: תקשיב שנייה, מה שתכלס אנחנו עושים פה בנוהל הזה, וזה גם במענה לשאלתו של לטקו לגבי הסנקציות, כרגע אנחנו עוסקים בתרבות ארגונית: בתרבות ארגונית של הבית הזה, עד כמה אנשים מבינים שהמידע שהם נחשפים אליו הוא סודי, מסווג, בעייתי, ומסכן את ביטחון ישראל, לפחות במידה כזאת או אחרת, כמובן תלוי במה שחושפים.

איילת נחמיאס ורבין: ולכן, בינינו, אם יש חברי כנסת למשל, שנוסעים למדינות ערביות לצורך העניין, מדינות שהן בעייתיות, ולא מדווחים לקצין הכנסת, אני רואה בזה בעיה.

יואב קיש: אני חושב שיש כאלה.

איילת נחמיאס ורבין: ברור.

איילת נחמיאס ורבין: עכשיו, עוד הפעם, אנחנו כרגע לא בעולמות של אכיפה, איך אנחנו כפים עליהם.

איילת נחמיאס ורבין: אבל אנחנו כרגע בעולמות שאנחנו אומרים: תשמעו, אנחנו רוצים לשמור עליכם גם.

איילת נחמיאס ורבין: וזה חלק מהעניין.

איילת נחמיאס ורבין: זה גם לשמור על הסודות שלנו וגם לשמור עליהם.

איילת נחמיאס ורבין: הרי זה חלק גדול מהבעיה שלך, איך אתה שומר עליהם, על אותם חברי כנסת.

יוסף ג'בארין: אני חייב לציין, שהדיון הוא דיון פתוח, ולכן אני נמנע מלהגיד דברים.

איילת נחמיאס ורבין: יוסי, אני לא מצפה למענה, אני אומרת מה חשוב בעינינו.

יואב קיש: טוב, נסיים את הדיון הזה.

יואב קיש: רק אם אתה רוצה עוד להתייחס.

<שמואל לטקו: הערה לגבי ד'.

<שמואל לטקו: ד' מתייחס פה לשמירה על מידע הנמסר בישיבות חסויות.

יואב קיש: אז אמרנו שלא.

<שמואל לטקו: אני חושב שצריך להרחיב, למשל יכול להיות מידע שנמסר בכלל בפגישות.

<שמואל לטקו: אני רוצה שחברי הכנסת יידעו גם מה מותר ומה אסור, סתם אני אומר, לא לכתוב מידע מסווג - -

איילת נחמיאס ורבין: בווטסאפ.

<שמואל לטקו: - - במחשב אינטרנטי.

<שמואל לטקו: צריך להרחיב את הניסוח.

יואב קיש: ברור.

יואב קיש: ד', אם לא הייתי מספיק ברור, בנוהל כללי שמדבר על הסכנות שקיימות, בין אם בהעברת המידע, שמירת המידע, נסיעות של ח"כ, וכל הדברים שקשורים.

<שמואל לטקו: מה מותר לעשות בחדר שלך - - -

איילת נחמיאס ורבין: סליחה על השאלה, לטקו: בסיורים של ועדת החוץ והביטחון, הסלולריים נלקחים מהח"כים?

יואב קיש: ברור.

<שמואל לטקו: אין להם סלולריים.

יואב קיש: תקשיבי, ועדת החוץ והביטחון עובדת בעניין הזה כמו שצריך.

יואב קיש: הפרצה היחידה שיש להם, ועל זה לטקו בא ואומר, זה שבסוף הח"כ עצמו כח"כ - - -

איילת נחמיאס ורבין: ברור.

יואב קיש: אז זה אין להם יכולת לעשות עליו שום דבר.

איילת נחמיאס ורבין: צודק.

יואב קיש: טוב.

יוסף ג'בארין: יואב, ייכתב נוהל מפורט, בהתייעצות עם לטקו, עם כל הגורמים בכנסת, מפורט עד תום, והוא יעבור את האישור שלך.

יואב קיש: אז בוא נעשה ככה – טוב, אייכלר, סליחה.

יואב קיש: בבקשה.

ישראל אייכלר: אני רוצה ממש שתי דקות, לא יותר.

ישראל אייכלר: אגיד דברים מובנים מאליהם.

ישראל אייכלר: היה דוח מבקר המדינה עכשיו, חמור מאוד בקשר ל"צוק איתן".

ישראל אייכלר: כל היסוד של הטענות של דוח המבקר הוא על זה - - -

יואב קיש: הדלפות מקבינט.

ישראל אייכלר: בדיוק.

ישראל אייכלר: על הדלפות הקבינט, שגרמו לראש הממשלה ולשר הביטחון, ואני אומר פרשנות שלי, לא להביא לשולחן דברים שצריך להביא אותם לשולחן.

ישראל אייכלר: נכון.

ישראל אייכלר: ומי שצודק בוויכוח הזה בין למסור דברים שיודלפו וסכנת ביטחון המדינה, לבין מי שאומר: צריך לשתף את הקבינט, אני בעד זה שאומר: אני לא מביא דברים שעלולים לדלוף, זה תפקידי.

ישראל אייכלר: חייבים למנוע את זה כי זה סכנת נפשות, כי עובדה שכן צריכים ששרי הקבינט יהיו שותפים, ולא ירוצו בשטח לבדוק מה קורה ולהביא את זה לממשלה.

ישראל אייכלר: בוועדת החוץ והביטחון היו שנים – אני כבר מסקר את הכנסת הרבה שנים, לפני שהייתי חבר כנסת – היו זמנים שידעו שוועדת החוץ והביטחון זה מסיבת עיתונאים.

ישראל אייכלר: בשנייה שנגמר הדיון כל החברים רצו לתקשורת.

<ארבל אסטרחן: מליאה אבל, לא ועדות המשנה.

ישראל אייכלר: במליאה של ועדת החוץ והביטחון.

ישראל אייכלר: אני רוצה לציין בשנים האחרונות לחיוב, שלא דולפים שם דברים.

יואב קיש: עדיין לא מספיק טוב.

ישראל אייכלר: יש מקרה אחד או שניים, אבל עדיין מה שאני שומע בפנים אני לא שומע בחוץ.

ישראל אייכלר: ולכן צריך לשמור בכל מחיר על המעמד של ועדת החוץ והביטחון, בגלל שהאזרחים שלחו את חברי הכנסת פה, כדי שיעקבו אם באמת דברים נעשים - - -

איילת נחמיאס ורבין: כדי שישמרו על הביטחון שלנו.

ישראל אייכלר: בדיוק, שישמרו על הסודות האלה.

ישראל אייכלר: ולכן כל דבר שאפשר לעשות כדי למנוע הדלפות, אני בעד.

ישראל אייכלר: מצד שני, החסינות, כולכם מבינים, זה דבר שאנחנו צריכים תמיד לקחת בחשבון את המקרה הכי גרוע, שאיזשהו פוליטיקאי ירצה להתנכל למישהו אחר, והוא יעשה לו אמבוש.

ישראל אייכלר: ולכן אני לא כל כך מאמין בוועדת האתיקה אלא אם כן יש יושב-ראש מעליה.

ישראל אייכלר: יש לי עצה מעשית, שזה לא כל כך שייך פה אבל זה סתם טכני, שאני בטוח שחשבתם על זה.

ישראל אייכלר: אם הודלף מסמך ואתם רוצים לדעת מי עשה את זה, הדבר הכי פשוט בכל משרד, שהוא יכול על כל מסמך לסמן סימון אחר, ואתה יודע בדיוק מי קיבל את המסמך הזה ומי לא.

יואב קיש: אבל אתה לא תמיד רואה את המסמך שהודלף, אתה רק רואה את התוכן שלו.

יואב קיש: ואז אם זה ברדיו או משהו, אתה לא תמיד - - -

ישראל אייכלר: בסדר.

ישראל אייכלר: יש הרבה דברים, לטקו יודע יותר טוב מכל אחד אחר - - - גריף.

ישראל אייכלר: העיקרון צריך להיות שאסור להדליף.

ישראל אייכלר: ראיתי פה שהבאתם ממדינות העולם, שיש סנקציות ויש אפילו חקירות.

ישראל אייכלר: חייבים בכל התוקף, כי מי שמדליף לצרכים האישיים שלו פוגע בכלל הציבור ובכלל חברי הכנסת.

ישראל אייכלר: ולכן אני בעד כל ההצעות האלה.

יואב קיש: תודה.

יואב קיש: איילת, בבקשה.

איילת נחמיאס ורבין: אני רוצה, קודם כול, כמובן לחזק את דבריו של אייכלר ואת דבריך שלך בעניין הזה.

איילת נחמיאס ורבין: זה מאוד מדאיג ומטריד בעיני, שאנשים יוצאים מוועדות כאלה, וחושבים שזו אינפורמציה שהם צריכים לחלוק עם הציבור באיזושהי צורה ובאיזושהי קונסטלציה.

איילת נחמיאס ורבין: אני כן רוצה להעיר איזשהו משהו עקרוני, שפשוט שמעתי אותו מעיתונאים אחרי הפעם האחרונה שראש הממשלה היה בוועדה.

איילת נחמיאס ורבין: לא תרבות התדרוך הסודי, כאילו לשבת במזנון, אללה ירחמו, יוסי שריד בן משפחתי.

איילת נחמיאס ורבין: כן יש חשיבות לזה שמוציאים אינפורמציה בצורה מאורגנת, מסודרת.

איילת נחמיאס ורבין: אני יודעת שזאת לא הייתה החלטה שלכם.

איילת נחמיאס ורבין: צריך להבין, זאת אומרת, בין העולמות של ההדלפה לבין העולמות של איך אתה מיידע את הציבור, שכן חשוב שיידע לפחות חלק מהדברים, יש עולם שלם של אפשרויות.

איילת נחמיאס ורבין: ולכן אנחנו צריכים, בצד הזהירות המתחייבת, וטוב שייכתב במסמך המפורט הזה, אני חושבת שכן חשוב, ואני מקווה שבפעם הבאה שיבוא ראש הממשלה לוועדה הוא ימצא לנכון, בין אם מדובר אגב בראש הממשלה או בשר הביטחון, כן יהיה איזשהו דיווח מאורגן, מסודר, במעמד ראש הוועדה.

יואב קיש: יש כזה.

איילת נחמיאס ורבין: לא, לא, הפעם הייתה בקשה מיוחדת - - -

יואב קיש: לא יודע מה הפעם היה.

איילת נחמיאס ורבין: לא, לא.

איילת נחמיאס ורבין: הערתי על הפעם האחרונה, לטקו יודע על מה אני מדברת, הייתה בקשה מיוחדת מלשכת ראש הממשלה, לא להוציא שום דבר אחרי הוועדה.

<שמואל לטקו: אם אנחנו מוציאים הודעה, זה רק מתואם עם הגוף שהיה שם, יואב.

<שמואל לטקו: אנחנו לא יכולים להוציא חד-צדדית.

יואב קיש: כן, אבל יש את החלק - - -

<שמואל לטקו: במקרה הזה הם לא רצו.

<שמואל לטקו: אז לא הוצאנו.

יואב קיש: הבנתי.

איילת נחמיאס ורבין: ואני אומרת עוד הפעם: אני מכבדת את זה.

איילת נחמיאס ורבין: חשבתי שהבקשה הייתה בקשה מוזרה, לאור התרבות שהתפתחה.

איילת נחמיאס ורבין: לכן אני אומרת: בעולמות בין ההדלפה לבין העולמות של דיווח, דיווח ציבורי שמתחייב, אני חושבת שיש ספקטרום שלם של אפשרויות.

איילת נחמיאס ורבין: ואני מקווה שלא נהיה עדים להדלפות.

יואב קיש: תודה.

יואב קיש: טוב, אסכם את הדיון.

יואב קיש: ראשית, אני רוצה באמת להודות לכל המשתתפים: לטקו שדוחף את זה באמת מהרגשה של שליחות לעניין הזה, אני מודה לממ"מ על העבודה שעשיתם, וכמובן גריף כמי שאחראי וזה בתחום סמכותו ואחריות, והוא זה גם שימשיך לשאת במשימות שאנחנו מטילים פה במהלך הישיבה.

יואב קיש: אז תודה לכם.

יואב קיש: לגבי מה שנאמר, אני מאוד מחזק את אייכלר ומה שאמרת לגבי הקבינט.

יואב קיש: פניתי לראש הממשלה בבקשה לחייב את שרי הקבינט לחתום על מסמך שהם הולכים לבדיקת פוליגרף אם יש הדלפה מהקבינט.

איילת נחמיאס ורבין: נכון.

איילת נחמיאס ורבין: אני מסכימה אתך.

יואב קיש: אני חשוב שהמבקר פספס, לצערי.

יואב קיש: הדוח הוא טוב, אני לא נכנס לזה, לדעתי הוא פספס נושא מאוד מרכזי, שהשפיע על כל התנהלות הקבינט, הפך את הקבינט לקבינט פוליטי במקום קבינט מקצועי, וזה ההדלפות.

יואב קיש: פשוט הדבר הזה זה אסון ביטחוני עם נזק מדיני וביטחוני למדינת ישראל, שאנחנו חייבים להפסיק אותו.

יואב קיש: והבנתי שהוקמה אז בזמנו ועדה שהולכת לטפל בנהלי קבינט.

יואב קיש: אני מאוד מקווה שהדבר הזה ייושם, נזכה לקבינט מקצועי, כי האנשים שם הם אנשים טובים עם הרבה מאוד ניסיון ויידע.

יואב קיש: וברגע שנכנסת הפוליטיקה לשם וההדלפות, אז עם ישראל משלם מחיר.

יואב קיש: זה אחד.

יואב קיש: שתיים, אני מבקש, אנחנו כוועדה, לתאם את תיקון ועדת האתיקה, שזה יוגדר כעבירה ברורה.

יואב קיש: שלוש, תיכף נצביע, שאנחנו מקבלים את כל ההמלצות כפי שהוצג פה, בהתאם לתיקונים שאמרנו, וייצא מסמך מסודר.

יואב קיש: עכשיו נצביע כבר על ההחלטה, את הניסוח המדויק תתקן ארבל ונעביר את זה לכולם.

יואב קיש: אז אני חושב שיש פה תמיכה מלאה.

יואב קיש: אני מבקש, את הכנת המסמכים – יש פה שני מסמכים: מסמך סודיות לוועדות החסויות, כפי שהגדרנו, ואת הנוהל של - -

<ארבל אסטרחן: שב-ג' וד'.

יואב קיש: - - ג' וד', עד ה-31 במאי לסיים עם זה.

יואב קיש: זאת אומרת, כבר במהלך חודש מאי שאנחנו חוזרים, להציג לי את הטיוטה הראשונה לקבל התייחסות, ועד ל-31 במאי אולי אפילו נציג את זה פה לוועדה ונקבל את האישור של הח"כים.

יואב קיש: אני לא חושב שצריך אישור, אבל אני חושב שכן יהיה שווה שייראו.

איילת נחמיאס ורבין: כחלק מבניית התרבות הארגונית.

יואב קיש: בסוף זה רק באמת מסמכים שמטרתם ברורה.

יואב קיש: גריף, אני רוצה להגיד לך שעשית עבודה טובה, בין איזון באמת הסכנות שיש במידע שנמצא פה והשמירה עליו לבין החסינות של חברי הכנסת.

יואב קיש: אני חושב שזה צעד ראשון נכון.

יואב קיש: ואני מאוד מקווה שבמהלכים האלה נשפר את התנהלות חברי הכנסת בעניין הזה, ולא נמצא את עצמנו נאלצים לטפל במקרים יותר חמורים.

יואב קיש: אז אני מעלה להצבעה את ההמלצות, כפי שהוגדרו, בהתאם לתיקונים שהגדרנו בסעיף 4.

יואב קיש: מי בעד?

יואב קיש: שירים את ידו.

יואב קיש: בעד אישור ההמלצות – פה אחד

יואב קיש: פה אחד.

יואב קיש: ההחלטה התקבלה.

יואב קיש: תודה רבה.